राजीव गांधी की श्रीपेरुंबुदूर में हुई त्रासद-अलविदाई के बाद पामुलपर्ति वेंकट नरसिंहराव प्रधानमंत्री बने तो शुरुआती दिनों में जयराम फिर ओएसडी के तौर पर प्रधानमंत्री के दफ़्तर में बैठते थे। लेकिन कुछ ही हफ़्तों बाद वे वहां से विदा हो गए और मनमोहन सिंह का वित मंत्रालय उनका अगला ठिकाना बना। बीच-बीच में जयराम आंध्र प्रदेश, कर्नाटक, छत्तीसगढ़ और राजस्थान की राज्य-सरकारों की सेवा भी करते रहे। राज्यसभा में पहली बार भेजे जाने के कोई चार साल पहले वे कांग्रेस पार्टी के राष्टीªय सचिव बनाए गए थे। जयराम की यह राजनीतिक जीवन-गाथा पढ़ कर अगर आप भी यह सोच कर अपना सिर खुजा रहे हैं कि उनके जैसे मूर्धन्य व्यक्तित्वों की बरस-दर-बरस मौजूदगी के बावजूद कांग्रेस के अस्तित्व पर आज इतना भारी संकट कैसे आन पड़ा तो मैं भी आपके साथ हूं।